Лале Андерсен (нем. "Lale Andersen"; Лехе, 23. март 1905 – Беч, 29. август 1972) била је немачка певачица шансона, кантауторка и глумица. Најпознатија је по оригиналној интерпретацији песме "Лили Марлен," из 1939. године, која је после окупације Краљевине Југославије 1941. постала највећи међународни хит, како код војника сила Осовине, тако и код савезничких војника. Оригинална верзија, коју је отпевала Лале Андерсен, до краја рата препевана је на скоро све европске језике, а изводили су је неки од најпопуларнијих певача тог времена у својим земљама. Током наредних деценија снимљено више од 200 верзија ове песме, отпевана је на 48 језика и инспирисала 39 филмова и ТВ емисија. Један од првих препева настао је у Београду 1941. године, а песму је извела анонимна певачица.